Lietuvos didžiojo kunigaikščio Butigeidžio dragūnų batalionas

Lietuvos didžiojo kunigaikščio Butigeidžio dragūnų batalionas – Lietuvos Respublikos Ginkluotųjų pajėgų karinis dalinys. Nuo 2016 m. batalionas yra tiesiogiai pavaldus Lietuvos kariuomenės Lietuvos didžiojo etmono Jono Karolio Chodkevičiaus pėstininkų brigados „Žemaitija“ vadui. Istorija Lietuvos didžiojo kunigaikščio Butigeidžio dragūnų batalionas savo veiklą pradėjo 1992 m. birželio 19 d., kai Lietuvos Respublikos krašto apsaugos ministerijos Lauko kariuomenės brigados įsakymu Nr. 146 „Dėl Klaipėdos atskiro motodesantinio bataliono formavimo“, Lauko kariuomenės brigados štabo kovinio ir desantinio parengimo skyriaus vyriausiajam karininkui kpt. Rimantui Baltušiui Nemirsetoje (Palangos sav.) buvo pavesta formuoti Klaipėdos atskirą motodesantinį batalioną. Per visą veiklos laikotarpį kito Bataliono valdymo struktūra, tikslai ir pavadinimas: 1992 07 20/1993 10 26 – „Geležinio vilko“ 1-osios Lauko kariuomenės brigados Klaipėdos motodesantinis batalionas. 1993 10 27/1995 03 31 – Motorizuotosios pėstininkų brigados „Geležinis vilkas“ Klaipėdos 7–asis dragūnų Pamario batalionas. 1995 04 01/1999 11 30 – Karinių jūrų pajėgų Klaipėdos 7–asis dragūnų Pamario gynybos batalionas. 1999 12 01-2004 08 31 – Vakarų karinės apygardos pajėgų Lietuvos didžiojo kunigaikščio Butigeidžio dragūnų batalionas. 2004 09 01-2011 12 31 – Krašto apsaugos savanorių pajėgų Lietuvos didžiojo kunigaikščio Butigeidžio dragūnų mokomasis batalionas. 2012 01 01 – Sausumos pajėgų Lietuvos didžiojo kunigaikščio Butigeidžio dragūnų batalionas. 2016 01 01 – Dragūnų batalionas priskirtas naujai įsteigtai Motorizuotajai pėstininkų brigadai „Žemaitija“. Dabartinis pavadinimas - Lietuvos kariuomenės Lietuvos didžiojo etmono Jono Karolio Chodkevičiaus pėstininkų brigados ,,Žemaitija" Lietuvos didžiojo kunigaikščio Butigeidžio dragūnų batalionas. Simbolika 1996 m. sausio 24 d. Lietuvos heraldikos komisija patvirtino KJP Klaipėdos 7-ojo dragūnų pamario gynybos bataliono kovinės vėliavos projektą: juodame fone - auksinis drakonas, spjaudantis raudonomis liepsnomis ir laikantis aukso spalvos kalaviją - karinių dorybių, tiesos, teisingumo, karinės jėgos ir drąsos simbolį. Viršum drakono kovinėje dragūnų vėliavoje - Klaipėdos miesto ženklas, rodantis bataliono dislokacijos vietą. Reversinė vėliavos pusė - tokia pati, kaip ir visų Lietuvos karinių vėliavų: purpuriniame fone - Vytis. Purpurinė spalva simbolizuoja jėgą, drąsą, dosnumą; tuo tarpu aversinės vėliavos pusės juodas fonas pažymi išmintį, įgytą išsilavinimą. Vėliavos kraštai abejose pusėse dekoruoti žalių ąžuolo lapų pynės imitacija. Simbolių kalboje ąžuolas - stiprybės, tvirtybės, sėkmės ir pergalės ženklas. Vėliavos kampuose - auksiniai Gediminaičių stulpai; jos kraštai apsiūti geltonais kutais. Prie koto smaigalio pritvirtinta tautinė juosta. Klaipėdoje Atgimimo aikštėje 1996 m. liepos 19 d. Krašto apsaugos ministras Linas Antanas Linkevičius Dragūnų batalionui iškilmingai įteikė pašventintą kovinę vėliavą. Bataliono vadas majoras Rimantas Baltušis visų susirinkusiųjų į iškilmingą ceremoniją akivaizdoje pažadėjo, jog vėliava nebus prarasta tol, kol bus gyvas nors vienas dragūnas. Bataliono vadai plk. ltn. Rimantas Baltušis – 1992 m. birželio 19 d. plk. ltn. Nerijus Rimkevičius – 2000 m. liepos 3 d. plk. ltn. Petras Milašius – 2003 m. liepos 2 d. mjr. Zigmantas Jankauskas – 2005 m. gruodžio 4 d. plk. ltn. Saulius Paliulis – 2009 m. liepos 17 d. plk. ltn. Algirdas Mackonis – 2011 m. liepos 19 d. plk. ltn. Giedrius Anglickis – 2013 m. birželio 28 d. plk. ltn. Viktoras Bagdonas – 2015 m. liepos 3 d. plk. ltn. Arnoldas Vasiliauskas – 2017 m. birželio 27 d. plk. ltn. Tomas Auželis - 2020 m. birželio 26 d. plk. ltn. Donatas Žilys - 2022 m. birželio 13 d. plk. ltn. Aurelijus Neifaltas - 2024 m. rugpjūčio 5 d. Išnašos Nuorodos Lietuvos didžiojo kunigaikščio Butigeidžio dragūnų bataliono tinklalapis Archyvuota kopija 2017-02-12 iš Wayback Machine projekto.